題羅春伯所藏脩禊序
作者：樓鑰
朝代：宋

paragraphs: 東游登會稽，祇見蘭亭不見碑。
北過中山府，欲訪此碑不知處。
閒從故家看墨本，如此二者絕難遇。
曾經耶律氈裹去，至今胡虜猶知慕。
時將一二餽膚使，持歸往往快先覩。
未知玉石真在否，要比江南終近古。
他日縛取呼韓作編戶，勒銘歸來過定武。
只問君王乞此碑，打向人間莫論數。